## El Teatre Principal presenta l’obra de Wajdi Mouawad ‘Todos pájaros’, dirigida per Mario Gas

*** L’obra plasma la complicada realitat de dos pobles ancestrals, el jueu i l’àrab, i ressalta valors humans que a vegades s’obliden
* L’espectacle es podrà vore els dies 1 i 2 de febrer en el Teatre Principal**

L’Institut Valencià de Cultura, dependent de la Conselleria d’Educació, Cultura, Universitats i Ocupació, presenta l’espectacle de Wajdi Mouawad *Todos pájaros*, una producció de Ysarca i Pilar Izaguirre dirigida per Mario Gas.

L’espectacle, que es podrà vore els dies 1 i 2 de febrer en el Teatre Principal de València, està protagonitzat per Vicky Peña, Pere Ponce, Manuel de Blas, Anabel Moreno, Candela Serrat, Aleix Peña-Miralles, Juan Calot, Lucía Barrado, Nuria García i Pietro Olivera. I en la pantalla per Pablo Derqui i Alberto Iglesias.

Esta obra, de l’autor libanés Wajdi Mouawad, plasma la complicada realitat de dos pobles ancestrals (el jueu i l’àrab) que històricament han patit les majors desgràcies que el ser humà pot arribar a generar. En esta es ressalten els valors humans que tantes vegades s’obliden i que podrien evitar innombrables dissorts: el respecte a la identitat de l’altre, la força de l’amor cec i sense límits o la comprensió davant de qui és diferent.

L’obra mostra la contraposició de sentiments entre l’herència cultural rebuda, l’amor patern filial, l’odi generat per un entorn hostil i l’acceptació de la identitat d’un mateix.

Possiblement és Wajdi Mouawad un dels dramaturgs més profunds, polièdrics i compromesos dels temps actuals. Les seues obres, aterridorament belles, són una fuetada emocional, una fuetada a la sensibilitat, una crida a endinsar-se en els conflictes individuals i col·lectius del ser humà i de les societats establides. La seua aguda percepció de les batalles interiors i de les ferides sagnants de les col·lectivitats en els seus enfrontaments històrics, el convertixen en un disseccionador de les mancances convulses, que aboquen a l’enfrontament, a la destrucció de l’altre i a la paradoxa de l’acceptació aniquiladora del que s’ha rebut.

Per al seu director, Mario Gas, “dirigir la posada en escena d’un text de Mouawad sempre és un repte: precisar amb claredat els objectius i portar-los a bon port sacsejant i rebutjant el superflu i conjuntural”.

Mouawad, “elegíac, lúcid i commovedor convertix en gran teatre tota la maquinària de destrucció que la col·lectivitat ha creat, i ens emociona al mateix temps que ens convida a la reflexió: no hi ha diferència entre iguals; no som ocells o peixos, som ‘un’ amb vocació de ser ‘l’altre’”.

Les entrades es poden adquirir en taquilles del teatre o en la [taquilla de l’IVC](https://taquilla.ivc.gva.es/janto/main.php).

Fecha: 31/01/2025